ພັກຝ່າຍຄ້ານ ກຳປູເຈຍ ຈະໂຮມກຳລັງ ກ່ອນເລືອກຕັ້ງ ປີ 2013
ສອງພັກຝ່າຍຄ້ານຂອງກຳປູເຈຍ ໄດ້ຕັດສິນໃຈ ໂຮມກຳລັງກັນ ກ່ອນການເລືອກຕັ້ງ ຊຶ່ງຈະມີຂຶ້ນໃນປີໜ້ານີ້ 
ພັກຝ່າຍຄ້ານທີ່ສຳຄັນ 2 ພັກຂອງກຳປູເຈຍ ໄດ້ຕັດສິນໃຈທີ່ຈະເຕົ້າໂຮມກຳລັງກັນກ່ອນການ ເລືອກຕັ້ງໃນປີໜ້າ ເພື່ອໃຫ້ມີໂອກາດຫຼາຍຂຶ້ນໃນການທີ່ຈະເອົາຊະນະພັກປະຊາຊົນກຳປູເຈຍ ຊຶ່ງເປັນພັກລັດຖະບານປົກຄອງປະເທດໃນເວລານີ້ ພັກແຊມຣັງສີຈະໂຮມເຂົ້າກັນກັບພັກສິດທິມະນຸດພາຍໃຕ້ການນຳພາຂອງທ່ານແຊມຣັງສີຜູ້ ຊຶ່ງໃນປັດຈຸບັນ ພວມລີ້ໄພຢູ່ທີ່ປະເທດຝຣັ່ງ ພັກການເມືອງໃໝ່ທີ່ມີຊື່ວ່າ ຊ່ອຍກອບກູ້ໃຫ້ພົ້ນ ໄພແຫ່ງຊາດຫຼື National Salvation ຈະຈົດທະບຽນຢ່າງເປັນທາງການໃນເດືອນໜ້ານີ້ ໃນລະຫວ່າງເດີນທາງມາຢ້ຽມຢາມນະຄອນວໍຊິງຕັນໃນສັບປະດານີ້ ທ່ານແຊມ ຣັງສີກ່າວຕໍ່ວີ ໂອເອພະແນກພາສາຂະແມວ່າສະມາຊິກຂອງພັກການເມືອງໃໝ່ຈະພາກັນຕໍ່ສູ້ເພື່ອໃຫ້ມີການ ປະຕິຮູບລະບົບການເລືອກຕັ້ງຂອງກຳປູເຈຍ ກ່ອນການເລືອກຕັ້ງໃນປີ 2013 ທ່ານແຊມຣັງສີເວົ້າວ່າ ການໂຮມກຳລັງຂອງພັກຝ່າຍຄ້ານຈະອຳນວຍໃຫ້ມີການແກ້ໄຂຕໍ່ຫຼາຍ ບັນຫາຂອງກຳປູເຈຍທີ່ທ່ານກ່າວວ່າ ຍັງຂາດສິດເສລີພາບທາງ ດ້ານການເມືອງ ປະຊາຊົນຍັງ ທຸກຍາກ ມີການຍາດແຍ່ງເອົາດິນ ມີລະບົບການປິ່ນປົວສຸຂະພາບ ແລະການສຶກສາທີ່ບໍ່ດີ ທ່ານເວົ້າວ່າ ພັກການເມືອງໃໝ່ ທີ່ຫາກໍຕັ້ງຂຶ້ນນີ້ ຈະທຳການຕໍ່ສູ້ ຕ້ານການສໍ້ລາດບັງຫຼວງທີ່ ທ່ານກ່າວວ່າ ເຮັດໃຫ້ເສດຖະກິດຂອງກຳປູເຈຍເປັນອຳມະພາດໄປນັ້ນ ຂະນະທີ່ຫຼາຍໆປະເທດໃນເອເຊຍ ຮວມທັງມຽນມາຊຶ່ງເປັນເພື່ອນບ້ານຂອງກຳປູເຈຍໄດ້ປະ ສົບກັບຄວາມກ້າວໜ້າ ໃນການເຄື່ອນໄຫວໄປສູ່ປະຊາທິປະໄຕ ທ່ານແຊມຣັງສີເວົ້າວ່າ ກຳປູ ເຈຍຊໍ້າພັດກາຍເປັນປະເທດຜະເດັດການຫຼາຍຂຶ້ນ ພັກປະຊາຊົນກຳປູເຈຍ ໄດ້ຊະນະສຽງສ່ວນຫຼາຍ ໃນການເລືອກຕັ້ງສະພາແຫ່ງ ຊາດ ໃນປີ 2008